ET Euroopa Liidu Teataja L 83/35

KOMISJONI OTSUS,

25. märts 2008,

tuleohutusnõuete kohta, millele peavad vastama sigarette käsitlevad Euroopa standardid vastavalt Euroopa Parlamendi ja nõukogu direktiivile 2001/95/EÜ

(EMPs kohaldatav tekst)

(2008/264/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 3. detsembri 2001. aasta direktiivi 2001/95/EÜ üldise tooteohutuse kohta, (1) eriti selle artikli 4 lõike 1 punkti a,

ning arvestades järgmist:

(1) Direktiivis 2001/95/EÜ on sätestatud, et Euroopa standardeid peaksid kehtestama Euroopa standardiasutused. Sellised standardid peaksid tagama toodete kooskõla direktiivi üldiste ohutusnõuetega.

(2) Direktiivi 2001/95/EÜ kohaselt loetakse toode ohutuks asjakohaste riiklike standarditega hõlmatud ohtude ja ohurühmade osas, kui toode on kooskõlas Euroopa standardeid ülevõtvate vabatahtlike riiklike standarditega.

(3) Sigaretid on oma olemuselt ohtlik toode, kuna nad tekitavad soojust ja sisaldavad põlevat materjali, mis süüdatuna põleb edasi kogu sigareti pikkuse ulatuses. Süüdatud ning hooletusse ja järelevalveta jäetud sigarettidega seotud ohuks on tulekahjud, millega kaasnevad inimohvrid, vigastused ja materiaalne kahju. Seda laadi õnnetusi on täheldatud ja need põhjustavad ühenduses igal aastal hinnanguliselt vähemalt 1 000 surmajuhtumit. (2)

(4) Välja on töötatud tehnilised lahendused, mis takistavad sigaretil kogu pikkuses läbi põlemast, kui seda regulaarselt ei pahvita. Kaubanduses on kättesaadavad sigaretid, millel on sigaretipaberis umbes 20–30 mm vahedega umbes 6 mm laiused paberiribad. Need „aeglustajad” muudavad sigaretid vähemalt teatud ulatuses isekustuvateks, takistades hapniku juurdepääsu põlevasse osasse. Vähendatud süttivus piirab seega tulekahjude allikaid ja ohtu.

(5) Sigarettide ohutusnõuded tuleks koostada direktiivi 2001/95/EÜ artikli 4 alusel, et nõuda standardiasutustelt sigarettide vähendatud süttivuse standardite väljatöötamist vastavalt Euroopa Parlamendi ja nõukogu 22. juuni 1998. aasta direktiivile 98/34/EÜ, millega nähakse ette tehnilistest standarditest ja eeskirjadest teatamise kord, (3) ning et Euroopa Liidu Teatajas saaks avaldada viite vastuvõetud standarditele. Standardisasutused peaksid pöörama vajalikul määral tähelepanu standardile ASTM E2187-04.

(6) Pärast Euroopa Liidu Teatajas avaldamist eeldatakse, et standardiga vastavuses toodetud sigaretid on kooskõlas direktiivis 2001/95/EÜ (üldise tooteohutuse kohta) sätestatud üldiste ohutusnõuetega standardiga hõlmatud tuleohutusnõuete osas.

(7) Käesolevas otsuses sätestatud meetmed on kooskõlas direktiiviga 2001/95/EÜ loodud komitee arvamusega,

ON TEINUD JÄRGMISE OTSUSE:

Artikkel 1

Eesmärk

Käesoleva otsuse eesmärk on kehtestada nõue, mille alusel võib komisjon nõuda, et asjaomased standardiasutused kehtestaksid asjakohased standardid sigarettide süttivuse vähendamiseks. Sigarettide süttivust tuleb vähendada, et piirata inimohvreid, vigastusi ja materiaalset kahju kaasa toovate tulekahjude esinemist.

Artikkel 2

Määratlus

Käesolevas otsuses tähendab vähendatud süttivusega sigarett sigaretti, mis juhul, kui seda regulaarselt ei pahvita, kustub ise enne lõpuni põlemist.

Artikkel 3

Nõue

Ohutusnõue direktiivi 2001/95/EÜ artikli 4 tähenduses on järgmine: katsetatud sigarettidest võib lõpuni põleda maksimaalselt 25 %.

Brüssel, 25. märts 2008 Komisjoni nimel komisjoni liige Meglena KUNEVA

(1) EÜT L 11, 15.1.2002, lk 4.

(2) Konsortsium ASPECT, Tobacco or Health in the European Union. Past, present and future (Tubakas või tervis Euroopa Liidus. Minevik, olevik ja tulevik.), Euroopa Komisjon, 2004

(http://ec.europa.eu/health/ph_determinants/life_style/Tobacco/Documents/tobacco_exs_en.pdf)

(3) EÜT L 204, 21.7.1998, lk 37. Direktiivi on viimati muudetud nõukogu direktiiviga 2006/96/EÜ (ELT L 363, 20.12.2006, lk 81).